
Šta treba uraditi s Mushafom koji dotraje?


* 
* 
* 
* 
* 
* 
* 

 
Šta treba uraditi s Mushafom koji dotraje?

***[Mushaf](https://pitajucene.com/search/mushaf/questions/ "Pretraži pitanja o Mushafu")*** koji nije za upotrebu, iz ma kojeg razloga, treba spaliti ili pokopati u zemlju. Kada je ljude objedinio na jednoj verziji Mushafa, Osman, radijallahu anhu, naredio je da se drugi Mushafi koji su bili kod ashaba spale. (Buharija, 1101/4987, i Ibn Ebu Davud, u djelu *El-Mesahif*, str. 88/67.) U nekim predanjima stoji: “Ovaj Osmanov postupak nije osudio nijedan ***[ashab](https://pitajucene.com/search/ashab/questions/ "Pretraži pitanja o ashabima")***.” (Vidjeti: *Fethul-Bari*, 9/21.) Imam Bejheki zapisao je: “Ko ne želi koristiti određeni primjerak Mushafa, može ga spaliti; tako je Osman postupio, i nijedan ashab nije osudio taj njegov postupak.” (Vidjeti: *Šuabul-iman*, 2/227.)  

Poznati tabiin Tavus nije smatrao problematičnim spaljivanje dotrajalog Mushafa. (Ibn Ebu Davud, str. 466/816, s dobrim lancem prenosilaca.) Na pitanje u vezi s Mushafom čiji su listovi dotrajali ili pocijepani, šejhul-islam Ibn Temijje odgovorio je: “Stari Mushaf koji se ne može koristiti zbog dotrajalih ili pocijepanih listova treba pokopati u zemlju na odgovarajućem mjestu, kao što se vjernik nakon smrti ukopava na odgovarajuće mjesto.” (Vidjeti: *Medžmu’ul-fetava*, 21/323.) A Allah najbolje zna.  

Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


